Ego Jocelinus de Avalone, miles, notum facio omnibus, presentem paginam inspecturis, quod domina Clementia, cujus ego Jocelinus fui nepos, dedit et concessit, pro remedio anime sue, Deo et fratribus sancte domus Hospitalis Pontis-Herberti usum unius quadrige in nemoribus mortuis de Valpitre, imperpetuum, et roortas et ea que necessaria sunt ad aratra domus hospitalis Pontis-Herberti, et tria sextaria avene que sunt ultra rivum apud domum Lamberti, et duodecim denarios censuales ibidem. Hoc etiam donum et helemosinam ego, Jocelinus, de cujus chasamento est, laudavi. Ut hoc ratum et inconcussum habeatur, presentem paginam sigilli mei munimine roboravi. Actum, anno Gratie Mº CCº XIIIº.